SKRIFTLIG FORESPØRGSEL E-2830/01

af Bernd Lange (PSE) til Kommissionen

(11. oktober 2001)

Om: Gennemførelsesbestemmelser for omsættelse af direktiv 98/69/EF

Jeg modtager flere og flere klager over forsinkelser i omsættelsen af direktiv 98/69/EF(1) i flere medlemsstater. Disse forsinkelser vedrører kontrollen med allerede registrerede køretøjer (overensstemmelse efter ibrugtagning), fordi der ikke findes normer for omsættelsen heraf.

Drøftelsen om dette spørgsmål på mødet mellem de europæiske typegodkendelsesmyndigheder den 6.-7. juni 2001 i Oslo har snarere yderligere forsinket udviklingen af europæiske gennemførelsesbestemmelser end sat gang i dem. Bl.a. udarbejdelsen af sammenlignelige bestemmelser i medlemsstaterne ser ud til at skabe problemer.

Har Kommissionen kendskab til, at omsættelsen af direktiv 98/69/EF trækkes i langdrag?

I bekræftende fald hvad agter Kommissionen at gøre på dette område?

Ville det ikke være tilrådeligt, om Kommissionen udarbejdede sine egne konkrete gennemførelsesbestemmelser for direktivet, således at medlemsstaterne kan overtage disse?

(1) EFT L 350 af 28.12.1998, s. 1.

Svar afgivet på Kommissionens vegne af Erkki Liikanen

(29. november 2001)

Kommissionen har støt arbejdet med færdiggørelsen af de tekniske krav i Rådets direktiv 70/220/EØF af 20. marts 1970 om tilnærmelse af medlemsstaternes lovgivning om foranstaltninger mod luftforurening forårsaget af udstødningsgas fra køretøjsmotorer med styret tænding(1), som særlig ændret ved Europa-Parlamentets og Rådets direktiv 98/69/EF af 13. oktober 1998. Alle medlemsstater har omsat direktiv 98/69/EF.

Kommissionens tjenestegrene har navnlig arbejdet med problematikken omkring kontrollen med ibrugtagne køretøjer. Det har imidlertid været vanskeligt at finde en fælles holdning blandt medlemsstaterne om en definition af, hvad der betegnes som en ekstraordinært forurenende enhed (se afsnit 3.1. i tillæg 4 til bilag I i direktiv 98/69/EF). Derfor er dette specielle aspekt af direktiv 98/69/EF endnu ikke blevet gennemført via et ændringsdirektiv.

Tidligere på året forelagde Kommissionen en række ændringsforslag til direktiv 70/220/EØF til Udvalget om Tilpasning til Tekniske Fremskridt (CATP). Blandt andet supplerede denne pakke tillæg 3 og 4 til direktivets bilag I, der vedrører kontrollen med ibrugtagne køretøjer. Da der imidlertid ikke kunne opnås enighed om en definition af en ekstraordinært forurenende enhed, er beslutningen om forslaget blevet forsinket. Kommissionen håber nu at kunne løse denne problematik under næste CATP-møde, der vil blive afholdt i tredje uge af december 2001.

For så vidt angår kontrollen med ibrugtagne køretøjer er det forståeligt, at kontrol med ibrugtagne køretøjer kun i ringe eller intet omfang indtil nu er gennemført i de forskellige medlemsstater. Denne kontrol vedrører køretøjer, der blev taget i brug efter den 1. januar 2000, og myndighederne vil ikke kunne indlede kontrollen, før der er et tilstrækkeligt antal køretøjer i drift, der har tilbagelagt ret store afstande (op til 80 000 kilometer).

Drøftelserne på mødet mellem de europæiske typegodkendelsesmyndigheder den 6.-7. juni 2001 i Oslo omfattede det tekniske indhold af direktiv 98/69/EF, men i forbindelse med en fortolkning, som den tyske typegodkendelsesmyndighed KBA (Kraftfahrt-Bundesamt) tilbød i forbindelse med hvordan kontrol med ibrugtagne køretøjer kunne gennemføres på grundlag af indholdet af direktiv 98/69/EF. Myndighederne drøfter også procedurerne for en forenkling af kontrol med ibrugtagne køretøjer for at undgå dobbeltkontrol af den samme køretøjstype i flere medlemsstater. Medlemsstaterne har ansvaret for, at direktiverne anvendes nøjagtigt og ensartet. Møderne mellem de europæiske typegodkendelsesmyndigheder er stadig et godt forum til løsning af problemer vedrørende den fælles gennemførelse af direktiverne.

(1) EFT L 76 af 6.4.1970.